text: Rådyr kvæster 51-årig mountainbiker
  16 juli 2017 kl. 21.01
  En helt usædvanlig hændelse sendte søndag eftermiddag en 51 årig mand på sygehuset. Han blev ramt af et rådyr, mens han cyklede.
  En tur til Fanø endte i dag yderst uheldigt for en 51-årig mand fra Kolding.
  Manden cyklede på landevejen ved Sønderho på Fanø, da et rådyr pludseligt løb frem fra krattet langs vejen og ramte ham med sit gevir. Den 51 årige kørte på mountainbike, men væltede, da krondyret ramte ham.
  Ulykken skete kort efter kl. 17.00 søndag eftermiddag.
  Den 51-årige mountainbiker er ikke i livsfare, men blev kvæstet ved ulykken og måtte flyves med helikopter til Odense Universitetshospital. 
  - Det er ikke alvorligt, men han kom til skade, både da han blev ramt af dyrets opsats, og da han væltede på cyklen, fortæller vagtchef ved Syd- og Sønderjyllands Politi, Mads Leervad Dammark, til TV SYD.
  
  